RÅDETS FORORDNING (EF, EURATOM, EKSF) Nr. 2334/95 af 18. september 1995 om ændring af finansforordningen af 21. december 1977 vedrørende De Europæiske Fællesskabers almindelige budget, for så vidt angår behandlingen af bøder, finansinspektørens rolle, inddrivelse af fordringer og regulering efter afslutning

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Kul- og Stålfællesskab, særlig artikel 78h,

under henvisning til traktaten om oprettelse af Det Europæiske Fællesskab, særlig artikel 209,

under henvisning til traktaten om oprettelse af Det Europæiske Atomenergifællesskab, særlig artikel 183,

under henvisning til forslag fra Kommissionen (1),

under henvisning til udtalelse fra Europa-Parlamentet (2),

under henvisning til udtalelse fra Revisionsretten (3), og

ud fra følgende betragtninger:

Finansforordningen af 21. december 1977 vedrørende De Europæiske Fællesskabers almindelige budget (4), i det følgende benævnt »finansforordning«, bør suppleres for at styrke finansinspektørens rolle ved at give ham uindskrænket adgang til dokumenter og informationer opbevaret på magnetiske datamedier og ved at præcisere, at betingelserne for forhåndspåtegning skal overholdes;

de forskellige stadier for den budgetmæssige forvaltning af fordringer bør tydeliggøres;

det bør fastsættes, hvorledes bøder skal behandles regnskabsmæssigt og på budgettet;

for at forskudsforvaltningen kan fungere korrekt, bør fristerne for kontering af udgifterne ændres ved, at den nuværende ordning, der er fastsat i finansforordningens artikel 122, gøres generel;

for at muliggøre reguleringen af en række regnskabstransaktioner efter regnskabsårets afslutning bør der indrømmes en passende yderligere frist;

kontorerne og underafdelingerne i Fællesskabet forvaltes på samme måde som delegationerne uden for Fællesskabet; anvendelsesområdet for afsnit X i finansforordningen bør derfor udvides; finansforordningen bør derfor ændres;

det samråd, der er fastsat i fælleserklæringen af 4. marts 1975 fra Europa-Parlamentet, Rådet og Kommissionen (5) og i finansforordningens artikel 127, har fundet sted -

UDSTEDT FØLGENDE FORORDNING:

Artikel 1

I finansforordningen foretages følgende ændringer:

1) artikel 5, stk. 1, affattes således:

»1. Der må ikke oppebæres indtægter eller afholdes udgifter, uden at de konteres en artikel i budgettet, jf. dog artikel 28a.«

2) artikel 24 ændres således:

i) andet afsnit affattes således:

»Han udøver sit hverv efter principperne i artikel 2 og bestemmelserne i artikel 22, stk. 3. Han rapporterer til sin institution om ethvert problem, han bliver opmærksom på med hensyn til forvaltningen af fællesskabsmidlerne.«

ii) følgende afsnit indsættes efter femte afsnit:

»På finansinspektørens anmodning skal institutionens kompetente tjenester fremsende alle dokumenter og al information, som opbevares på magnetiske datamedier, såfremt han finder dem nødvendige for udførelsen af sine opgaver.«

3) artikel 28 affattes således:

»Artikel 28

1. Forud for enhver foranstaltning eller situation, der kan føre til, at der opstår en fordring for Fællesskaberne, eller at en fordring ændres, skal der foreligge et overslag over fordringen fra den kompetente anvisningsberettigede.

Overslagene fremsendes til institutionens finansinspektør til påtegning og til regnskabsføreren til promemoriaregistrering.

Heri anføres for indtægten bl. a. art og kontering samt, så vidt muligt, en vurdering af beløbet og angivelse af debitor. Finansinspektørens påtegning skal fastslå:

a) konteringens rigtighed

b) overslagets formelle rigtighed og overensstemmelse med gældende bestemmelser, særlig i budgettet og forordninger samt i alle retsakter, der er udstedt til gennemførelse af traktaterne og forordningerne, og med principperne for forsvarlig økonomisk forvaltning, jf. artikel 2.

Finansinspektøren kan afslå at give sin påtegning, hvis betingelserne i litra a) og b) efter hans opfattelse ikke er opfyldt.

Institutionens øverste myndighed kan ved en behørigt begrundet afgørelse truffet udelukkende på myndighedens ansvar se bort fra afslaget. Denne afgørelse kan fuldbyrdes umiddelbart. Den meddeles finansinspektøren til orientering. Hver institutions øverste myndighed meddeler Revisionsretten alle sådanne afgørelser inden for en måned.

2. For enhver fordring, der er sikker, opgjort og eksigibel, udfærdiger den kompetente anvisningsberettigede et forslag til fastlæggelse og en indtægtsordre, der sammen med bilagene indsendes til forudgående påtegning hos finansinspektøren. Efter dennes påtegning registreres de af regnskabsføreren, jf. gennemførelsesbestemmelserne i artikel 135.

Visse løbende indtægter kan fastlægges midlertidigt. Disse midlertidige fastlæggelser samt ændringer af dem inden regnskabernes afslutning skal påtegnes af finansinspektøren, jf. gennemførelsesbestemmelserne i artikel 135.

Påtegningen skal fastslå:

a) konteringens rigtighed

b) indtægtsordrens formelle rigtighed og overensstemmelse med gældende bestemmelser

c) bilagenes formelle rigtighed

d) debitoreangivelsens rigtighed

e) forfaldsdatoen

f) overensstemmelsen med principperne for forsvarlig økonomisk forvaltning, jf. artikel 2

g) inkasseringens rigtighed med hensyn til beløb og valuta.

Hvis påtegning afslås, finder stk. 1, femte afsnit, anvendelse.«

4) følgende artikel indsættes:

»Artikel 28a

Indtægter i form af bøder, tvangsbøder og sanktioner pålagt af Kommissionen på grundlag af gældende lovgivning herunder eventuelle renteindtægter opføres ikke endeligt som indtægter på budgettet, så længe beslutningerne herom kan annulleres af Domstolen. De inkasserede beløb opføres særskilt under en balancepost, der udelukkende er forbeholdt eventuelle fuldstændige eller delvise tilbagebetalinger af disse beløb. Den i artikel 34, stk. 2, nævnte beretning fra Kommissionen indeholder oplysninger om disse indtægter.

Denne situation reguleres ved opførelse i budgettet af det endelige beløb:

1) når der ikke er anlagt sag, så snart fristen herfor er udløbet

2) når der er anlagt sag, så snart Domstolen har afsagt endelig dom.

I forvaltningsregnskabet og i de i artikel 34 omhandlede rapporter om budgettets gennemførelse opføres:

1) Kommissionens beslutninger på området med datoen for deres meddelelse, og

2) et oversigtsskema med oplysning om:

a) bødebeløbenes størrelse

b) endeligt indbetalte bøder (som ikke er genstand for sagsanlæg)

c) sager, som ikke er genstand for sagsanlæg, opdelt således:

- ikke betalte bøder, som er dækket af en bankgaranti

- betalte bøder, hvor sagen stadig verserer for Domstolen.«

5) artikel 36, stk. 1, affattes således:

»1. Forud for enhver foranstaltning med udgiftsvirkning for budgettet skal den anvisningsberettigede udfærdige et forslag om indgåelse af forpligtelse, og han kan først forpligte sig retligt over for tredjemand, efter at finansinspektøren har givet sin påtegning. For løbende udgifter kan der indgås en foreløbig forpligtelse.«

6) artikel 38, stk. 1, ændres således:

i) litra a), affattes således:

»a) forpligtelsesforslagets overensstemmelse med artikel 36, stk. 1«

ii) litra a), b), c) og d) bliver henholdsvis litra b), c), d) og e)

7) artikel 54 ændres således:

i) den nuværende tekst bliver stk. 1

ii) følgende stykke tilføjes:

»2. Udgifter svarende til betalinger foretaget under forskudsordningen indtil den 31. december kan indtil den 15. februar i det efterfølgende regnskabsår henføres til det foregående regnskabsår.«

8) artikel 72 ændres således:

i) den nuværende tekst bliver stk. 1

ii) følgende stykke tilføjes:

»2. Transaktioner efter regnskabsårets afslutning, der er uden betydning for Fællesskabets finansielle stilling, men som er nødvendige for en fuldstændig, nøjagtig og korrekt opstilling af de finansielle oversigter, kan foretages indtil datoen for regnskabernes afslutning, jf. dog artikel 6.«

9) afsnit X ændres således:

a) titlen affattes således:

»SÆRLIGE BESTEMMELSER OM FORVALTNING AF BEVILLINGERNE TIL PERSONALET VED FÆLLESSKABETS KONTORER OG UNDERAFDELINGER I FÆLLESSKABET SAMT VED DELEGATIONERNE UDEN FOR FÆLLESSKABET OG OM DEN DERTIL KNYTTEDE FORVALTNING«

b) artikel 122 udgår.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 18. september 1995.

På Rådets vegne

P. SOLBES MIRA

Formand

(1) EFT nr. C 221 af 17. 8. 1993, s. 8, og EFT nr. C 225 af 13. 8. 1994, s. 4.

(2) EFT nr. C 205 af 25. 7. 1994, s. 537.

(3) EFT nr. C 348 af 28. 12. 1993, s. 8.

(4) EFT nr. L 356 af 31. 12. 1977, s. 1. Finansforordningen er senest ændret ved forordning (EF, Euratom, EKSF) nr. 2333/95 (se side 1 i denne Tidende).

(5) EFT nr. C 89 af 22. 4. 1975, s. 1.